Hof keer Biden om inentings verpligtend te maakPres. Joe Biden (Foto: Filippo MONTEFORTE/AFP) Die federale hof het ŉ stokkie gesteek voor pres. Joe Biden se planne om die Covid-19-entstof verpligtend vir federale kontrakteurs te maak. Biden het op 9 September ’n uitvoerende bevel uitgereik wat vereis dat federale kontrakteurs en subkontrakteurs aan sekere werkplekveiligheidsriglyne – wat deur ‘n federale taakspan ontwikkel is – moet voldoen. Dié taakspan het riglyne uitgereik dat nuwe, hernude of verlengde kontrakte ’n klousule insluit wat vereis dat werknemers teen 18 Januarie 2022 ten volle teen Covid-19 ingeënt moet wees. Dit het beteken dat diegene wat ’n twee-dosis-entstof ontvang, hul tweede dosis teen 4 Januarie moet kry. Volgens die mandaat word beperkte uitsonderings toegelaat, soos mediese of godsdiensredes. Regter Stan Baker van die Amerikaanse distrikshof in Augusta, Georgia, het Dinsdag ŉ bevel uitgereik dat die afdwinging van dié verpligte entstofmandaat verbied moet word. CBS News berig die bevel het gekom in reaksie op ’n regsgeding van verskeie kontrakteurs en sewe state, waaronder Alabama, Georgia, Idaho, Kansas, Suid-Carolina, Utah en Wes-Virginia. Die bevel geld egter reg oor die VSA omdat van die partye in die regsgeding – soos die handelsgroep Associated Builders and Contractors Inc. – se lede landwyd sake doen. “Die hof erken die tragiese gevolge wat die Covid-19-pandemie dwarsoor die land en die wêreld meegebring het,” het Baker geskryf. “Selfs in tye van krisis moet hierdie hof egter die oppergesag van die reg bewaar en verseker dat alle regeringsfere binne die grense van hul grondwetlik magte optree.” ’n Woordvoerder van die Withuis het gesê die departement van justisie sal voortgaan om die verpligte entstofmandaat te verdedig. “Die rede waarom ons hierdie vereistes voorgestel het, is dat ons weet dit werk,” het Jen Psaki, perssekretaris van die Withuis, gesê. ’n Federale regter in Kentucky het ook verlede week ’n voorlopige bevel teen Biden se voorgestelde mandaat uitgereik, maar dit was slegs van toepassing op kontrakteurs in drie state, waaronder Kentucky, Ohio en Tennessee. New York het Maandag ook sy entstofmandaat verskerp. Die mandaat lui dat werkers in die sowat 184 000 sakeondernemings in die private sektor teen 27 Desember ingeënt moet word. Bill de Blasio, burgemeester van New York, het ook aangekondig dat kinders tussen vyf en 11 jaar teen 14 Desember minstens een dosis entstof ontvang. Dit sal vereis word dat hulle ’n inentingsbewys moet lewer indien hulle binnenshuise eetplekke, gimnasiums en vermaaklikheidsplekke wil betree. Alle inwoners van New York ouer as 12 jaar, sal ’n bewys moet toon dat hulle twee entstofdosisse ontvang het om dié ruimtes te kan betree. Kinders van vyf tot 11 jaar oud moet ook ingeënt word vir “hoërisiko”‑ buitemuurse aktiwiteite soos sport en musiek.